ยันบ้านพหลฯไม่ผิดระเบียบ
ธนารักษ์ยอมรับปักกิ่งฯ กับจูโน่เกี่ยวพันกัน แต่ยืนยันรับช่วงโครงการพหลฯ 11 ได้ไม่ผิดระเบียบ
16 พ.ค. 2560

ธนารักษ์ยอมรับปักกิ่งฯ กับจูโน่เกี่ยวพันกัน แต่ยืนยันรับช่วงโครงการพหลฯ 11 ได้ไม่ผิดระเบียบผู้สื่อข่าวรายงานความคืบหน้าโครงการบ้านธนารักษ์ประชารัฐ ซอยพหลโยธิน 11 ว่า กรมธนารักษ์ได้ชี้แจงข้อเท็จจริง โดยยอมรับว่า บริษัท ปักกิ่ง เออร์บัน-คอนสตรัคชั่น ยาไถ่ (ไทย) คอนสตรัคชั่น กรุ๊ป ที่โอนสิทธิก่อสร้างและสิทธิการเช่าให้ บริษัท จูโน่ พาร์ค ได้ทำบันทึกความร่วมมือในการพัฒนาโครงการดังกล่าวร่วมกัน จากข้อเท็จจริงในส่วนนี้ จะเห็นได้ว่าทั้งสองบริษัทมีความเกี่ยวพันที่จะดำเนินการร่วมกันมาตั้งแต่ต้น จึงไม่ใช่การเปลี่ยนมือผู้พัฒนาโครงการอย่างแท้จริงทั้งนี้ กรมธนารักษ์ระบุถึงขั้นตอนการประกาศประกวดโครงการ ว่า บริษัท ปักกิ่งฯ มีนโยบายชะลอการขยายงานในประเทศไทย และให้ บริษัท จูโน่ พาร์ค ที่ได้จัดทำบันทึกข้อตกลงความร่วมมือในการพัฒนาโครงการบ้านธนารักษ์ประชารัฐร่วมกันเข้ามารับโอนสิทธิการก่อสร้างและสิทธิการเช่าแทน กรณีนี้จึงไม่ใช่การเปลี่ยนมือผู้พัฒนาโครงการอย่างแท้จริง แม้จะเป็นการเปลี่ยนมือผู้พัฒนาโครงการดังกล่าว ก็สามารถดำเนินการได้ตามเงื่อนไขการประกวดโครงการ และกฎระเบียบที่เกี่ยวข้องทุกประการทั้งนี้ แนวทางปฏิบัติที่ผ่านมากรมธนารักษ์ก็ให้โอนสิทธิการก่อสร้างและสิทธิการเช่าได้ ถือเป็นแนวทางปฏิบัติที่ใช้กับผู้พัฒนาโครงการทั่วประเทศ โดยผู้รับโอนต้องมีคุณสมบัติตามเงื่อนไขการประกวดโครงการ และต้องรับไปทั้งสิทธิและหน้าที่ตามเงื่อนไขที่ทางราชการกำหนด"การกำหนดเงื่อนไขให้สามารถโอนสิทธิการก่อสร้างและสิทธิการเช่าได้นั้น เป็นการกำหนดเงื่อนไขเช่นเดียวกับกรณีการเปิดประมูลพัฒนาโครงการปกติทั่วไป โดยเจตนารมณ์มุ่งหวังจะให้โครงการสำเร็จลุล่วง" รายงานข่าวระบุนอกจากนี้ ยืนยันว่ากรมธนารักษ์ได้พิจารณ์ความคุ้มค่าของโครงการในแง่เศรษฐกิจ โดยโครงการดังกล่าวเป็นไปตามนโยบายของรัฐบาลในการปฏิรูปแบบบริหารประเทศ เพื่อขับเคลื่อน การแก้ไขปัญหาเศรษฐกิจ สังคม และ สิ่งแวดล้อมของประเทศ อีกทั้งเป็นโครงการสนับสนุนเจ้าหน้าที่ของรัฐที่มีรายได้น้อย ได้เช่าที่พักอาศัยเป็นรายเดือน และบริเวณดังกล่าวปัจจุบันชำรุดทรุดโทรมมาก เกิดสภาพแวดล้อมเสื่อมโทรม จึงมีแนวคิดในการนำที่ดินบริเวณนี้มาก่อสร้างที่อยู่อาศัยให้แก่ข้าราชการและเจ้าหน้าที่ของรัฐเพื่อให้เกิดประโยชน์และคุ้มค่าอย่างไรก็ตาม ขณะนี้บริษัท จูโน่ พาร์ค อยู่ระหว่างการจัดทำข้อมูลรายงานการวิเคราะห์ผลกระทบสิ่งแวดล้อม (อีไอเอ) และผลกระทบต่อสภาพการจราจรเพิ่มเติม โดยหากโครงการดังกล่าวไม่ผ่านอีไอเอ กรมจะได้ใช้สิทธิตามเงื่อนไขพิจารณายกเลิกโครงการต่อไป